Eduan werk by Martech wat Pastel-rekenaarprogramme verskaf en tegniese ondersteuning bied. "Dienslewering is nie net belangrik in mý werk nie. Dit maak nie saak hoe en waar jy met kliënte werk nie, jy moet dit só doen dat hulle weer wil terugkom," sê Eduan. Loop jy mense raak wat hom ken, is almal eens dat sy geduld merkwaardig is.
Hy is in Kimberley gebore en het hier grootgeword, maar hy erken dat hy na al die jare steeds baie interessante mense ontmoet. "Die verskeidenheid mense waarmee ek werk, is vir my lekker. Ek besoek self baie van die kliënte en die persoonlike interaksie is vir my belangrik." Dit is nie net dienslewering wat hom na aan die hart lê nie, maar ook sy liefde vir tegniese foute op sagteware. "Sommige foute is moeiliker om op te los as ander, maar dit bly lekker," vertel hy.
'n Goeie lewensles
Pols jy hom oor sy kenmerkende eienskappe van geduld en taktvolheid, lag hy verleë. "My ma, Hannelie, het baie geduld gehad," verduidelik hy. "Ek dink sy het vir my 'n baie goeie voorbeeld gestel, maar deur die jare het my geduld ook meer geword. Na haar dood in 2014 het baie dinge verander, maar my geduld het dieselfde gebly," glimlag hy. "Sy en my pa, Frikkie, het soms vir mekaar kwaad geword, maar hulle het dit altyd voor slaaptyd uitsorteer. Dit was 'n goeie lewensles vir ons almal, want met my ma se skielike afsterwe was niemand vir iemand kwaad nie."